Odločba Sveta

z dne 29. aprila 2004

o spremembi Skupnega priročnika, da bi vključili določbo o ciljno usmerjenih mejnih kontrolah mladoletnikov v spremstvu

(2004/466/ES)

SVET EVROPSKE UNIJE JE –

ob upoštevanju Uredbe Sveta (ES) št. 790/2001 z dne 24. aprila 2001, s katero se Svetu pridržijo izvedbena pooblastila v zvezi z nekaterimi podrobnejšimi predpisi in praktičnimi postopki izvajanja mejnih kontrol in nadzora [1],

ob upoštevanju pobude Italijanske republike,

ob upoštevanju naslednjega:

(1) Sprejeti je treba posebne postopke kontrole pri vstopu in izstopu oseb ob prehodu zunanjih meja, vključno mladoletnikov v spremstvu, predvsem zato, ker so osebe, ki spremljajo mladoletnike ali jih domnevno spremljajo, pogosto trgovci z ljudmi, in predvideti, da morajo biti organi mejne kontrole posebej pozorni na vse potujoče mladoletnike.

(2) Točka 5 Izjave Izvršnega odbora z dne 9. februarja 1998 o ugrabitvah mladoletnikov določa, da je "prav tako nujno, da organi, pristojni za izvajanje mejne kontrole, sistematično preverjajo osebne dokumente in potne listine mladoletnih oseb. To je posebno pomembno, če mladoletniki potujejo v spremstvu enega samega odraslega".

(3) V skladu s členoma 1 in 2 Protokola o stališču Danske, priloženega k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju te odločbe in zanjo ni zavezujoča ter se zanjo ne uporablja. Ker ta odločba nadgrajuje schengenski pravni red v skladu z določbami naslova IV Tretjega dela Pogodbe o ustanovitvi Evropske skupnosti, se Danska na podlagi člena 5 navedenega protokola v šestih mesecih potem, ko Svet sprejme to odločbo, odloči, ali jo bo prenesla v svoje nacionalno pravo.

(4) Glede Islandije in Norveške pa ta odločba predstavlja razvoj določb schengenskega pravnega reda v smislu Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda, ki sodijo na področje iz točke A člena 1 Sklepa Sveta 1999/473/ES [2] o nekaterih izvedbenih predpisih za uporabo tega sporazuma.

(5) Ta odločba predstavlja razvoj določb schengenskega pravnega reda, v katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda [3]; Združeno kraljestvo zato ne sodeluje pri njenem sprejetju in zanj ni zavezujoča ter se zanj ne uporablja.

(6) Ta odločba predstavlja razvoj določb schengenskega pravnega reda, v katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda [4]; Irska torej ne sodeluje pri njenem sprejetju in zanjo ni zavezujoča ter se zanjo ne uporablja.

(7) Ta odločba predstavlja akt, ki temelji na schengenskem pravnem redu oz. je z njim kako drugače povezan v smislu člena 3(1) Akta o pristopu –

SPREJELA NASLEDNJO ODLOČBO:

Člen 1

V drugem odstavku točke 6.8.1 dela II Skupnega priročnika se stavek, ki se glasi: "Osebje, ki opravlja kontrolo, mora biti posebno pozorno na mladoletnike, ki potujejo brez spremstva.", nadomesti z: "Osebje, ki opravlja kontrolo, mora biti posebno pozorno na mladoletnike, ne glede na to, ali potujejo v spremstvu ali brez spremstva."

Člen 2

Ta odločba začne veljati dan po objavi v Uradnem listu Evropske unije.

Člen 3

Ta odločba je naslovljena na države članice v skladu s Pogodbo o ustanovitvi Evropske skupnosti.

V Luxembourgu, 29. aprila 2004

Za Svet

Predsednik

M. McDowell

[1] UL L 116, 26.4.2001, str. 5.

[2] UL L 176, 10.7.1999, str. 31.

[3] UL L 131, 1.6.2000, str. 43.

[4] UL L 64, 7.3.2002, str. 20.

--------------------------------------------------